Allen den, die disen brieff ansehent oder hoͤrent lesen, ✳ tuͦn kunt und vˀgich ich, Nyclaus Settelli, ✳ tuͦm herre der styfft ze Costentz und kilchherre ze Togerren und der Nidren Kilchen ze Waltzhuͦt, daz ich fùr
mich ✳ und alle min erben und nachkūmen ✳ ùber ein kummē bin lieplich und guͤtlich ✳ nach guͦtem rate ✳ mit den erwirdigen und geistlichen frowen, der eptischin ✳ und dem convent gemeinlich dez closters ze
Kùngesfelt, Sant Claren ordens, gelegen in Costentzer bystuͦm, ✳ von ires huses wegen, ✳ daz gelegen ist ze Waltzhuͦt in der stat, an dem markte, nebent Johans Notsteins hus, ✳ den man nempt Wolff Notstein, daz selb hus
etzwenne gewesen ist Johannes Heinrices, ✳ und mins huses wegen, ✳ daz ich han und ouch gelegen ist ze Waltzhuͦt in der stat bi der obgen̄ Nidren Kilchen ✳ und ich vor vil zites gekoufft hatte von her Herman, seligē,
von Griessheim, einem ritter, ✳ in semlich wise, alz hienach geschriben stat, ✳ also daz die obgen̄ min frow, die eptischin, und der convent gemeīlich dez egen̄ closters ze Kùngesfelt ✳ fùr sich und alle ir nachkūmen ✳ daz selb ir hus
und hofstat ✳ mit siner zuͦgehoͤrde ✳ geben, gefuͦget und gemachet hant frilich und unbetwungenlich einē lùtpriester, der zuͦ disen ziten lùtpriester ist der selben Nidren Kilchen oder hernach lùpriester wirt der selben
kilchen, wele die sint oder werdent, ✳ hinnanthin eweklich haben, nutzen und niessen soͤnt ✳ daz selbe hus und hofstat mit siner zuͦgehoͤrde, und sol ouch ein jeglicher lùpriester, der zuͦ dien ziten lùpriester ist der
selben Nidren Kilchen, ✳ daz selbe hus mit siner zuͦgehoͤrde in guͦten eren haben mit allem buwe, ✳ dechren und andren buwe, ✳ daz ze buwend nottùrftig ist, alse dike, alz es ze schulden kunt. ✳ dar zuͦ sol der selbe lùpriester,
der in dien ziten denne lùpriester ist, ✳ alle jar uff den nehesten fritag nach sant Jacobs tag, ✳ dez heilgen zwoͤlffbotten, ✳ ein vigilie und ein selemesse haben cum nota ✳ und an dem cantzel heissen gedenken dez durlùchten fùrstē
hertzog Ruͦdolffs, selige, sele von Oͤsterrich ✳ und allen sinen vordern, den got gnade getan hat. ouch sol der selbe lùpriester gedenken und getruwlich got bitten fùr min, dez obgen̄ Nyclaus Settellis, sele und aller der selen,
von dien mir je guͦt beschach. ✳ dar zuͦ sol ein jeglicher lùpriester jerlichs uff sant Martins tag ✳ richten und weren ✳ der bruͦderschafft und dem cappittel der decanie ✳ ze Waltzhuͦt ✳ zwen mùt kernen von dem selben huse
durch miner sele heiles willen, ✳ und soͤnt ouch die selben herren dez cappittels ✳ min jarzit began, alz ich es besetzet han, ✳ uff den tag, alse es vellet, ✳ und zuͤ dem selben jarzit min gedenken und aller der, von dien
mir je guͦt geschach. ✳ dar zuͦ hant die obgen̄ min frowen, ✳ die eptischin und der convent gemeinlich ✳ dez egen̄ closters ze Kùngesfelt, ✳ mir gegeben ✳ zwen mùt kernen ewiges zinses und geltes ab und uff iro
wisen, ist gelegen uff den obern wisen ze Waltzhuͦt, ✳ die etzwenne gewesen ist Johans, seligen, dez Verren, ✳ die selbe wise inen jerlichs giltet ✳ achtzehen vierteil kernen. ✳ der selben zwen mùt kernen geltz
han ich besetzet durch miner sele heiles willen an die kirchen ze Togerren einen mùt kernen geltz, ✳ einem lùpriester der selben kilchen ze Togerren zwei vierteil kernen geltes, ✳ einē jeglichen fruͤmesser
der obgen̄ Nidren Kilchen, der denne je fruͤmesser ist, zwei vierteil kernen geltes, ✳ und soͤnt die obgen̄ zwen mùt kernen geltes ✳ jerliches vallen und werden ✳ an die stette, alse vorgeschriben ist, vor allen zinsen,
daz inen kein abgant schaden bringe. und dar umb, das die vorgen̄ min frowen, ✳ die eptischin und der convent ✳ dez closters ze Kùngesfelt, ✳ das obgen̄ hus und hoffstat mit siner zuͤghoͤrde ✳ ledeklich geben,
gefuͤget und gemachet hant ✳ an daz lùpriester ampt ✳ und die obgeschriben zwen mùt kernen geltes, ✳ alz ich si bewiset, benempt und gegeben habe, ✳ alz vor geschriben stat, ✳ da wider und dar umb ✳ han
ich, diggen̄ Settelli, ✳ fùr mich, min erben und nachkummē ✳ den obgen̄ minē frowē, der eptischin und dem convent gemeinlich dez egen̄ closters ze Kùngesfelt, ✳ lediklich geben, gefuͤget und gemachet das
vorgeschriben min hus, hoff und hoffstat mit aller siner zuͦgehorde, ✳ daz si daz und ir nachkummē ✳ hinnan hin ✳ haben, nutzen und niessen soͤnt, ✳ besetzen und entsetzen nach iro notturfft ✳ und alse inē das
fuͤget und wolkumt ✳ ane min, miner erben und nachkummē widerrede und sumungen. ✳ und wan min hus, daz ich inen geben han, besser ist ✳ wan ir hus, daz si mir gegeben hant, ✳ dar umb soͤllent si
jerlichs nach minem tode min jarzit began mit singend und lesend nach gewonheit irs klosters und selemesse. ✳ und gelobe ouch mit urkund diz briefes fùr mich und alle min erben und nachkummē,
dise vorgeschriben ordnung und gabe stete ze habende und da wider niemer ze tuͦnde keines weges, ✳ mit dekeinen funden noch geverden, so jeman erdenken kan oder mag, ✳ und entzihe mich ouch fùr mich
und min erben in diser sache aller friheite, so ich erworben hette oder erwerben moͤchte ✳ von baͤbsten, von keisern, von kùngen, von herren von Oͤstˀrich, ✳ oder in weler wùrdi si werent, geistlich oder weltlich, ✳ da mit ich oder min erben kein dink moͤchten getuͦn, daz wider dise vorgeschriben sache ✳ moͤchte gesin und da mitte si gehundert oder geirret moͤchte werdē, ✳ keines weges von uns selben oder jeman
anderm, ✳ dem wir willen oder gunst ✳ darzuͦ gebent, ane geverde. ✳ were ouch, daz die obgen̄ min frow, die eptischin, und der convent ze Kùngesfelt oder ir nachkūmen ✳ oder jeman ander von iren wegen die eges₎
sache keines weges sumten oder irten und dem obgeschriben lupriester, ✳ der je zuͦ den ziten lùpriester ist, ✳ an dem vorges₎ huse mit sinre zuͦgehoͤrde, ✳ daz iro und etzwenne Johans Heinrices gewesen ist, ✳ fùrbassz
bekùmberten anders wenne ich es an daz egen̄ lùpriester ampt gegeben han ✳ und alse an disem briefe vorgeschriben stat, ✳ es were mit geistlichen oder weltlichen gerichten ✳ oder ane gerichte, wie sich daz fuͤgte,
so sol daz selbe lupriester hus, daz iro und etzwenne Johans Heinrices gewesen ist, ✳ und sin hoffreite mit sinre zuͦgehoͤrde ✳ gentzlich vervallen sin ✳ der styfft, dem thuͤm und den thuͦmherrē und gemeinem
cappitel ze Costentz und eweklich beliben, ✳ und moͤgent ouch daz dannanhin zuͦ iren handen nemen, nutzen und niessen, ✳ besetzen und ze entsetzen ✳ ane ir und mengliches widerrede, ✳ alz inen fuͤgt und wolkumt,
ane geverde. und zuͦ warem, offnem urkund aller vorgeschribnen sachen, daz die war, stete und unvernendert belibent nuͦ und har nach, so habe ich, vorgen̄ Nyclaus Settelli, min eigen ingesigel fùr
mich und min erben offenlich gehenket an disen brieff. und zuͤ merrer sicherheit, daz alle dise vorgeschriben sachen deste vesteklicher, deste kreffteklicher und unvˀwertzet blibe nuͦ und har nach, so han
ich gebetten den erwirdigen, minen gnedigen herren byschoff Heinrich, byschoff ze Costenz, daz er sin ingesigel henke an disen brieff, daz ouch wir, der obgen̄ byschoff Heinrich, von ernstlicher bette
dez obgen̄ her Niclaus Settellins getan hant zuͦ einer bestettung und ewiger blibnisse. der geben ist dez jares, do man zalte von gotzgeburt drùzehen hundert und achtzig jar, an dem nehesten donrestag
nach unser frowen tage, der liechtmesse.